Ego Odo, dux Burgundię, notifico presentibus et futuris quod Petrus, dominus de Raveriis, pro animabus patris et matris suę, dedit et concessit in perpetuum, libere et absolute possidendum, fratribus militię Templi et hominibus eorum et de Faverney, pasturagium per omne finagium de Maini, et quicquid habebat in corveya que est juxta molendinum Sancti Stephani Divione, et duo sextaria bladi que habebat in domo Sancti Medardi, et pratum de La Claye, et viam perpetuam libere eundo et redeundo tam ipsis quam hominibus eorum, et piscaturam, absque vendere per aquam que appellatur Ermanceus cum trublis et bicoliis, que currit scilicet ex parte Sancti Medardi a vado de Nuys usque ad Bruxeriam. Quando vero molendinum modo destructum juxta Sanctum Medardum in quo dicti Templarii partem habent [redificatum] fuerit, dominus Raverii ad summationem ipsorum Templariorum destruet exclusam de vado de Nuys; ita quod aqua liberum cursum habeat sicut antiquitus habebat; prefati vero fratres pro prato superius nominato dederunt domino Petro predicto terram quam habebant inter duos pontes. Hoc donum laudaverunt domina Neela, mater uxoris suę, et Nicola uxor sua, et duo fratres ejusdem Petri, scilicet Jocelinus et Stephanus, et duo sorores eorum, scilicet Elisabeth et Agnes, Hujus rei testes sunt fratres Templi: Willermus de Apres, Hugo de Barges, milies, Jocelinus d’Avalon, Helyas de Berrey, Bouhinus prepositus, et Petrus, major Castellionis. Actum est hoc anno incarnatione Domini M°C° [octogesimo] decimo nono.